Epistolae obscurorum virorum
Store norske leksikon,Religion og filosofi,Religioner og livssyn,Kristendom,Katolisisme,Katolske skrifter
Epistolae obscurorum virorum var en en samling fingerte brev utgitt i 1515 av tyske humanister, deriblant sannsynligvis Crotus Rubianus og Ulrich von Hutten. Brevene, som er skrevet på et satirisk latin, støttet tilsynelatende dominikanermunkene i Köln i en strid med Johann Reuchlin på grunn av dennes tolerante holdning overfor jødene.
En døpt jøde, Johannes Pfefferkorn, hadde angrepet sine gamle trosfeller og søkte å bevege keiser Maximilian 1 til å la alle jødiske skrifter, unntatt Bibelen, brenne. Keiseren rådspurte Reuchlin, som gikk skarpt imot forslaget, og som dermed ble angrepet av universitetet i Köln, mens humanistene støttet ham. Reuchlin utgav under denne striden Clarorum virorum epistolae ('Brev fra berømte menn'), med støtte for sine synspunkter. Dernest utkom Epistolae obscurorum virorum, tilsynelatende en støtte for Pfefferkorn, men i realiteten en latterliggjøring av munkene og de lærde for uvitenhet, hykleri og umoral. Skriftet fikk en blandet mottagelse, og det ble avvist av Martin Luther og Erasmus. Les mer i Store norske leksikon den katolske kirke katolisismens historie kristendommens historie kristendom